**Informatīvais ziņojums**

**„Par 2020.gada 19.maija neformālo Eiropas Savienības kultūras un audiovizuālo lietu ministru videokonferenci par Covid‑19 ietekmi uz kultūras un radošo sektoru”**

2020.gada 19.maijā tiks rīkota otrā neformālā Eiropas Savienības (turpmāk – ES) kultūras ministru videokonference, kur dalībvalstu kultūras un par mediju jomu atbildīgie ministri un Eiropas komisāri aicināti turpināt diskutēt par Covid-19 pandēmijas ietekmi uz kultūras un radošo sektoru. Šīs sanāksmes mērķis būs apmainīties ar informāciju par dalībvalstu nākamajiem plānotajiem soļiem, pakāpeniski atceļot pandēmijas dēļ ieviestos ierobežojumus, un par krīzes laikā gūtajām atziņām attiecībā uz kultūras un radošo sektoru.

Pirmā ministru videokonference par Covid-19 tika sasaukta 2020.gada 8.aprīlī. Tajā Eiropas Komisijas un dalībvalstu pārstāvji apsprieda un apmainījās ar pieredzi par nacionālā līmenī īstenotajiem un ES līmenī ierosinātajiem pasākumiem krīzes novēršanai, kā arī labākajiem risinājumiem, lai īstermiņā reaģētu uz dīkstāves radītajām sekām un ilgtermiņā veicinātu kultūras un radošā sektora atveseļošanos. Diskusija parādīja, ka dalībvalstis ir rīkojušās nekavējoties, lai palīdzētu māksliniekiem, kultūras darbiniekiem, kultūras iestādēm un kultūras un radošo nozaru uzņēmumiem brīdī, kad kultūras projekti tika pilnīgi apturēti vai atcelti. Diskusijā galvenā uzmanība tika pievērsta tam, kā tiešsaistes kultūras platformas ir aizstājušas dzīvās kultūras pieredzi, un tam, kā vislabāk saņemt un apmainīties ar jaunāko informāciju par iespējamajiem risinājumiem.

Dalībvalstis uzsvēra, ka ir svarīgi iegūt konkrētus datus par krīzes ietekmi uz kultūras un radošo sektoru un dažādu risinājumu efektivitāti. Situācijas novērtējums palīdzētu izstrādāt un īstenot atbilstošus pasākumus un risinājumus, kur ES līmeņa centieni papildinātu valstu pasākumus. Šai kontekstā par noderīgu instrumentu tika atzīts Prezidentūras apkopotā un regulāri aktualizētā informācija par valstu pieņemtajiem pasākumiem un iniciatīvām. Eiropas komisāri informēja par trīs finanšu instrumentiem, kuru mērķis ir palīdzēt valstīm pārvarēt Covid-19 radītās ekonomiskās sekas – elastība ES fondu izmantošanā, atbalsts nodarbinātībai un valsts atbalsta noteikumu pārskatīšanu. Eiropas Komisija arī uzsvēra vajadzību pēc lielākas elastības programmas „Radošā Eiropa” īstenošanā, uzsverot šīs programmas nozīmi krīzes apstākļos. Domājot par jauno programmu periodu pēc 2020. gada, Eiropas Komisija ņems vērā gūto pieredzi, lai stiprinātu un paplašināt programmas „Radošā Eiropa” darbības jomas un lai tā sniegtu plašāku atbalstu kultūras un radošajam sektoram. 2020.gada 8.aprīļa videokonferencē paustās idejas ir izklāstītas deklarācijā par kultūru Covid‑19 krīzes laikā[[1]](#footnote-1), ko parakstīja 26 ES dalībvalstu kultūras ministri.

Horvātijas prezidentūra Covid-19 pandēmijas radītās sekas ir integrējusi arī Padomes pašreizējā darbā – Secinājumu projektā par risku pārvaldību kultūras mantojuma jomā un Secinājumu projektā par medijpratību pastāvīgi mainīgā pasaulē.

Kultūras un radošās nozares jau ir piedzīvojušas smagu ekonomisko ietekmi, saskaroties ar vēl nepieredzētām problēmām, kuru beigas nav paredzamas un kam būs ilgtermiņa sekas. Ekonomiskos zaudējumus nav kompensējusi apdrošināšana, jo krīze ir nepārvaramas varas rezultāts. Starp skartajiem ir mākslinieki, pasākumu organizatori, aģentūras, mikrouzņēmumi, mazie un vidējie uzņēmumi, daudzi ārštata darbinieki un citi kultūras un radošā sektora pārstāvji. Tai pat laikā kritiskais periods ir atklājis kultūras izšķirošo lomu ekonomikas atveseļošanās, sociālās kohēzijas un psiholoģiskās labklājības veicināšanā. Tiek izmēģināti jauni veidi, kā veicināt sociālo labklājību caur kultūru, paverot arī jaunas tirgus iespējas sektoram, ko iepriekš negatīvi ietekmēja zemāki ienākumi un ierobežota piekļuve aizdevumiem. Esošās prakses pārskatīšana varētu veicināt kultūras un radošo nozaru kļūšanu par iekļautības un ilgtspējas virzītājspēku.

Arvien lielāka loma ir digitālajai videi un arī kultūras patēriņš digitāli kļūst par ikdienas parādību, tomēr tas prasa arī ieguldījumus tehnoloģijās un prasmēs. Turklāt ir jāveicina sabiedrības izpratne par to, kāpēc ir nepieciešams maksāt par tiešsaistē esošo saturu. Kultūras un radošās ekonomikas masveida digitalizācija varētu radīt jaunus izplatīšanas kanālus, padarīt saturu vēl globālāku, kam būtu būtiska nozīme nākotnē, bet jaunu satura platformu izstrāde var pilnībā izmainīt sektoru. Tā būtu iespēja radīt ciešāku saikni starp kultūras un radošajām nozarēm un kultūras iestādēm, piemēram, muzejiem, teātriem un bibliotēkām, novedot pie saliedētākas kultūras „ekosistēmu” attīstības. Šajā ziņā Eiropas platforma kultūras mantojuma digitalizācijai „Europeana” varētu iegūt vēl lielāku atpazīstamību un kļūt par vadošo iniciatīvu digitalizētā kultūras mantojuma jomā. Prezidentūra arī izceļ nepieciešamību pārskatīt mākslinieku statusu un viņu sociālās un ekonomiskās tiesības, kas ir īpaši svarīgi Autortiesību direktīvu un tās transponēšanu valstu tiesību aktos kontekstā.

Jau 8. aprīļa sanāksmē dalībvalstis bija vienisprātis, ka nestabilajā un neskaidrajā laikā milzīga nozīme ir medijiem, kuri nodrošina precīzu un aktuālu informāciju. Pastāvīgais informācijas pieplūdums no dažādiem avotiem – gan tradicionālajiem medijiem, gan sociālajiem tīkliem – parāda, cik svarīgi ir attīstīt medijpratību un atbalstīt žurnālistu tiesības. Pandēmijas dēļ pieaugot dezinformācijas un nepatiesu ziņu apjomam, ir būtiski sabiedrībai nodrošināt piekļuvi ticamai, objektīvai un faktos balstītai informācijai.

Prezidentūra pauž, ka ir jāveicina sistemātiska, visaptveroša starpnozaru pieeja medijpratības uzlabošanai un jāvairo izpratne par tās nozīmi. Dalībvalstu centieni šajā jomā, tostarp finansēšanas iniciatīvas, būtu jāpapildina ar pasākumiem ES līmenī, tāpēc ir svarīgi efektīvi izmantot iespējas, ko sniedz ES finansējums un ES programmas. Svarīgi ir arī sniegt atbalstu medijiem, izmantojot programmu „Radošā Eiropa”, jo īpaši jauno aktivitāti mediju atbalstam, attīstot papildu finansējuma avotus un radot sinerģijas ar citām ES programmām. Platformas un medijus jāmudina sadarboties tādu rīku un procesu izstrādē, kas veicinātu kvalitatīvu ziņu un kvalitatīva Eiropas audiovizuālā satura redzamību un pieejamību. Ir jānodrošina atbalsts audiovizuālajai nozarei Eiropas satura un tā izplatīšanas platformu radīšanā, ņemot vērā pandēmijas atstāto ietekmi uz nozari.

Pārskatītā Audiovizuālo mediju pakalpojumu direktīva veido pamatu Eiropas audiovizuālās nozares turpmākai attīstībai un popularizēšanai globālajā mediju vidē. Īpaši tajā ņemti vērā jaunie satura patēriņa veidi. Visām dalībvalstīm ir svarīgi nodrošināt konsekventu valsts tiesisko regulējumu, kas veicinās kvalitatīva Eiropas satura veidošanu un nodrošinās direktīvas noteikumu efektīvu piemērošanu, jo īpaši attiecībā uz kvotām un Eiropas audiovizuālo darbu pamanāmību.

Tāpat Horvātijas prezidentūra diskusiju dokumentā pauž atbalstu Eiropas kultūras un valodu daudzveidības veicināšanai un pamanāmībai, ņemot vērā to, ka atsevišķu dalībvalstu audiovizuālajām industrijām ir mazāka ražošanas kapacitāte un ģeogrāfiskās un valodas specifikas dēļ tām ir ierobežota darbības zona.

**Videokonferences laikā ministri ir aicināti diskutēt par šādiem jautājumiem:**

1. Ņemot vērā, ka jau ir ieviesti sākotnējie pasākumi, lai apturētu kultūras un radošā sektora lejupslīdi, kādus nākamos soļus dalībvalstis ir iecerējušas, sagaidot pakāpenisku noteikto ierobežojumu atcelšanu?
2. Kādas ir galvenās atziņas, kas gūtas no Covid-19 krīzes attiecībā uz kultūras un radošo sektoru?

Latvijas nostāja

Nākamie soļi, sagaidot pakāpenisku ierobežojumu atcelšanu:

* Latvijā ārkārtas stāvoklis ir pagarināts līdz 2020.gada 9.jūnijam, taču kopš 2020.gada 13.marta spēkā esošie ierobežojumi pamazām tiek atviegloti. Šobrīd, ievērojot nepieciešamo piesardzību, apmeklētājiem durvis ver bibliotēkas, muzeji un kultūras norišu vietas, kā arī pasākumos ir atļauts pulcēties līdz 25 cilvēkiem, nodrošinot savstarpēju distanci.
* Latvija turpinās atbalstu kultūras un radošajam sektoram un izvērtēs līdzšinējos pasākumus, lai novērstu nepilnības un uzlabotu atbalsta pieejamību visiem krīzes skartajiem kultūras un radošā sektora pārstāvjiem.
* Latvijas plāns nozares stabilizēšanai ietvers:

1. zaudējumu kompensāciju Kultūras ministrijas pakļautībā esošajām iestādēm un kapitālsabiedrībām, reģionālajām koncertzālēm, nevalstiskajām organizācijām, kultūras norišu vietām un pasākumu rīkotājiem;
2. atbalstu radošajām personībām aktivitātes uzturēšanai un jauna satura veidošanai;
3. investīcijas kultūras nozares profesionāļu kompetenču paplašināšanā lielākas konkurētspējas veicināšanai, kā arī jaunradē mākslas, mūzikas, kino, teātra, dizaina, literatūras un tradicionālās un nemateriālās kultūras jomā, digitālo projektu attīstībā, kā arī valsts pasūtījuma veidošanā.

* Jaunais ES daudzgadu finanšu ietvars ir būtisks instruments, lai atbalstītu un atdzīvinātu kultūras un radošo nozari. Šī iemesla dēļ Kultūras ministrija pozitīvi vērtē Eiropas Parlamenta un Eiropas komisāres Marijas Gabrielas ierosinājumu dubultot programmas „Radošās Eiropas” budžetu, kas ir vienīgais pielāgotais ES līmeņa atbalsta instruments kultūras un radošo nozaru specifikai un vajadzībām. Papildus atbalstām arī ierosinājumu novirzīt vairāk finansējuma kultūras un radošajām nozarēm, tai skaitā medijiem no citām ES atbalsta programmām, piemēram, „Apvārsnis Eiropa”.
* Attiecībā uz programmu „Radošā Eiropa” pēc 2020.gada, tās darbības prioritātēs būtu jāiekļauj arī vienlīdzīgu darbības apstākļu nodrošināšana Eiropas kultūras un radošajām nozarēm, ņemot vērā valstis ar zemu ražošanas jaudu vai valstis vai reģionus ar ierobežotu ģeogrāfisko vai valodu telpu. Latvija paļaujas uz atbildīgo komisāru atbalstu šajā jautājumā, jo ir svarīgi atbalstīt Eiropas talantus neatkarīgi no tā, kur tie atrodas, lai tādā veidā tiktu veicināta kultūru un valodu daudzveidība.
* Kultūras ministrija pozitīvi vērtē ES komisāra Tjerī Bretona ieceri Ekonomikas atveseļošanās instrumentā (*Recovery instrument*) kultūras un radošajām nozarēm, tai skaitā, medijiem, atvēlēt pienācīgu uzmanību, jo šo sektoru globālā pandēmija ir skārusi vissmagāk un paredzams, ka tas atveseļosies viens no pēdējiem. Kultūra ir jāskata ne vien kā atsevišķs sektors, bet arī kā resurss un investīcija ilgtspējīgā ES attīstībā.

Atziņas pēc COVID-19 krīzes:

* Latvija uzskata, ka kultūra ir stratēģisks nākotnes jautājums gan dalībvalstīm nacionālā līmenī, gan Eiropai kopumā un šāda izpratne sabiedrībā ir fundamentāli svarīga, jo kultūra veido identitāti, rada piederības sajūtu un vairo labklājību, turklāt tā ir arī būtiska ekonomikas nozare.
* Krīze nevar būt iegansts, lai pievērstos tikai tūlītējiem īstermiņa risinājumiem, tieši otrādi – krīze var labāk izgaismot jaunas pieejas nozares attīstībai un ilgtermiņa redzējums stimulē ātrāku un mērķtiecīgāku izeju no dīkstāves
* Latvijā sabiedrība ir aktīvi iesaistījusies kampaņas *#Ēkultūra* piedāvājumā, digitāli rodot pieeju teātra izrādēm, periodikai, filmām un citam kultūras saturam. Kampaņas rezultātā bezmaksas digitālais patēriņš palielinājies līdz četras reizes, taču būtu jādomā arī par vietējā kultūras satura patēriņa veicināšanu maksas platformās.
* Latvijā krīze ir parādījusi nepieciešamību pilnveidot nodokļu sistēmu attiecībā uz kultūras nozarē strādājošajiem, lai nodrošinātu labāku sociālo aizsardzību.

**Citi jautājumi**

**Nākamās prezidentūras darba programma – Vācijas delegācijas sniegta informācija**

Vācijas, kas pārņems ES Padomes prezidentūru no 2020.gada 1.jūlija līdz 31.decembrim, delegācija iepazīstinās ar savas prezidentūras prioritātēm kultūras un audiovizuālās politikas jomās.

**Latvija pieņems zināšanai Vācijas delegācijas sniegto informāciju.**

**Latvijas delegācija**

Delegācijas vadītājs:

**Uldis Zariņš** Kultūras ministrijas valsts sekretāra vietnieks kultūrpolitikas jautājumos

Delegācijas dalībnieki:

**Zane Vāgnere** Kultūras ministrijas valsts sekretāra vietniece starptautisko lietu, integrācijas un mediju jautājumos;

**Anete Kurzemniece** Kultūras ministrijas nozares padomniece Latvijas Republikas pastāvīgajā pārstāvniecībā ES;

**Māra Braslava** Kultūras ministrijas Starptautiskās sadarbības un Eiropas Savienības politikas nodaļas vecākā referente.

Kultūras ministrs N.Puntulis

Vīza: valsts sekretāre D.Vilsone

Braslava 67330278

[Mara.Braslava@km.gov.lv](mailto:Mara.Braslava@km.gov.lv)

Kurzemniece +3222383127

[Anete.Kurzemniece@mfa.gov.lv](mailto:Anete.Kurzemniece@mfa.gov.lv)

1. Pieejama: <https://www.min-kulture.hr/userdocsimages/T%20H%20U%20M%20BO%20V%20I/Novi%20direktorij/dec/The%20Declaration%20of%2026%20Ministers%20of%20Culture%20-%20COVID-19%20CCS%202020.pdf> [↑](#footnote-ref-1)